Christian Mejdahl (V), 2004-05-10:
Med loven om undersøgelseskommissioner, som trådte i kraft den 1. juli 1999, blev der indført en ny ordning for undersøgelser af sager om fejl og forsømmelser, navnlig i den statslige forvaltning.
Lovforslaget om nedsættelse af undersøgelseskommissioner blev ikke, som det ellers er sædvanligt, fremsat af justitsministeren, hvorunder spørgsmålet om nedsættelse af undersøgelseskommissioner hører.
Det blev derimod fremsat af et medlem af hvert af Folketingets partier, og dermed ønskede Folketinget at markere, at der var tale om et lovforslag om et centralt spørgsmål i det danske forfatningsretlige system, nemlig spørgsmålet om Folketingets kontrol med regeringen.
Efter § 35 i lov om undersøgelseskommissioner skal et forslag om revision af loven fremsættes i Folketinget senest i folketingsåret 2003-04.
Reglen indebærer, at der senest i dette folketingsår skal fremsættes forslag til lov om revision af loven eller i det mindste forslag til ændringer eller eventuelt ophævelse af revisionsbestemmelsen.
I forarbejdet er der stillet en række spørgsmål, som der til sin tid bør tages stilling til, når loven på grundlag af praktiske erfaringer skal revideres.
Der er siden lovens ikrafttrædelse nedsat i alt tre undersøgelseskommissioner i medfør af loven
, og som det fremgår af lovforslaget, er arbejdet i de tre undersøgelseskommissioner endnu ikke gennemført.
Der er derfor ikke høstet de fornødne praktiske erfaringer til brug for besvarelsen af de spørgsmål, som er stillet i forarbejdet, og på den baggrund har vi i Præsidiet besluttet at fremsætte dette lovforslag, hvorefter revisionen af loven foreslås udskudt til folketingsåret 2005-06.
Præsidiet vil i god tid forinden tage kontakt til Justitsministeriet med henblik på at undersøge de spørgsmål, der er nævnt i forarbejdet, nærmere. Jeg skal også nævne spørgsmålet om forholdet til Grønland og Færøerne.
Loven om undersøgelseskommissioner gælder for Grønland for undersøgelse af forhold så vel i som uden for den statslige forvaltning, men for Færøerne gælder loven kun med hensyn til undersøgelse af forhold i den statslige forvaltning.
Lovsekretariatet har på denne baggrund forud for fremsættelsen af lovforslaget og efter aftale med Statsministeriet den 6. april 2004 sendt lovforslaget til henholdsvis Rigsombudsmanden på Færøerne og Rigsombudsmanden i Grønland med henblik på høring af hjemmestyremyndighederne.
Hjemmestyrernes interne regler fordrer, at et forslag til lov, som påtænkes at gælde for Færøerne og Grønland, behandles i henholdsvis Lagtinget på Færøerne og Grønlands Landsting.
Det grønlandske hjemmestyre har oplyst, at Landstinget vil behandle sagen i denne forårssamling, og at sagen vil være færdigbehandlet inden den 19. maj 2004, hvor forårssamlingen slutter.
Herefter vil der formentlig kunne foreligge et høringssvar i sagen inden lovforslagets vedtagelse.
Det færøske hjemmestyre har oplyst, at Lagtinget vil behandle sagen i august 2004, og først herefter vil der kunne foreligge et høringssvar i sagen.
Da lovforslaget ikke indeholder bestemmelser, der udelukkende vedrører Færøerne eller i øvrigt har væsentlig betydning for Færøerne, er der imidlertid ikke noget til hinder for, at Folketinget behandler lovforslaget uden at afvente et eventuelt høringssvar.
Jeg skal i øvrigt henvise til de bemærkninger, der ledsager lovforslaget, og jeg vil gerne takke partierne for tilslutningen til lovforslaget.